text: Forbrydelsen: Hvad var det han gjorde?
  22 september 2010 kl. 14.11
  Få et overblik over den forbrydelse, som John Knudsen i dag blev idømt livstid for.
  26. september 2009 antaster John Knudsen klokken to om natten Kirsten Bay Andersen på åben gade i Haderslev.
  De to kender ikke hinanden på forhånd, John Knudsen har været på værtshuset Rottehullet, mens Kirsten Bay Andersen er på vej hjem fra en personalefest.
  John Knudsen har efterfølgende erkendt, at han tvang Kirsten Bay Andersen til at gå med til hans båd i Haderslev Havn.
  Her bandt han hende med en blå nylontørresnor og kneblede hende ved at komme en nylonstrømpe i munden på hende og sætte et plaster hen over.
  De følgende timer voldtog han hende, hvorefter han lagde sig til at sove sammen med den stadig bundne kvinde. Næste morgen voldtog han hende igen, hvorefter han besluttede sig for at sejle ud på fjorden af frygt for, at nogle af hans naboer i havnen ville dukke op og opdage, at han holdt en kvinde fanget på sin båd.
  Under sejladsen løsnede han Kirsten Bay Andersens reb, talte med hende, spillede yatzy med hende og serverede både kaffe, rødvin og knækbrød for hende, mens han spekulerede på, hvordan han skulle slippe ud af det, han havde gjort.
  Han overvejede at slippe hende fri, men besluttede sig til sidst for at dræbe hende.
  Han bad hende lægge sig på sengen igen, bandt hende og fandt to plasticposer frem, som han trak over hendes hoved og kvalte hende med.
  Inden han kvalte hende, undskyldte han over for hende, at han var nødt til det og forklarede, at han ville gøre det så smertefrit som muligt.
  Da hun var død, bandt han hendes lig fast til en blyklods og kastede hende i havet.
  Hun blev fundet halvanden uge senere af dykkere i fjorden.
  